# L'avventura

| L'avventura |
| --- |
| Lea Massari kao nominalna protagonistica filma |
| Režija | Michelangelo Antonioni |
| Producent | Amato Pennasilico |
| Scenario | Michelangelo Antonioni Elio Bartolini Tonino Guerra **sinopsis**: Michelangelo Antonioni |
| Uloge | Gabriele Ferzetti Monica Vitti Lea Massari |
| Muzika | Giovanni Fusco |
| Fotografija | Aldo Scavarda |
| Montaža | Eraldo Da Roma |
| Studio | Cino Del Duca |
| Distribucija | Cino Del Duca (Italija) |
| Premijera | 15. maja 1960 (1960-05-15) (Cannes) |
| Trajanje | 143 min. |
| Zemlja |  Italija  Francuska |
| Jezik | italijanski |

L'avventura (srpskohrvatski: *Avantura*) je italijansko-francuski crno-bijeli film snimljen 1960. godine u režiji Michelangela Antionija, a koji se često navodi kao jedno od najznačajnijih i najboljih ostvarenja italijanske i svjetske kinematografije.

Po žanru je drama. Nominalna protagonistica, čiji lik tumači Lea Massari, je Anna, pripadnica rimskog otmjenog društva koja svoju prijateljicu Claudiju (čiji lik tumači Monica Vitti) poziva na krstarenje jahtom po Tirenskom moru zajedno sa njenim ljubavnikom, arhitektom Sandrom (koga glumi Gabriele Ferzetti). Radnja prikazuje kako Anna za vrijeme krstarenja iznenada nestane, te je Claudia i Sandro pokušavaju tražiti, pri tome postajući međusobno sve bliži i na kraju započevši ljubavnu vezu.

*L'avventura* je film koji je u mnogo čemu predstavljao otklon od dotadašnjih standarda i tematskih preokupacija italijanske kinematografije. Prije svega se to odnosi na prikaz više klase i njenog otuđenja, odnosno emocionalne praznine koju ne može ispuniti uživanje u materijalnom bogatstvu. Gledateljima i kritici je, međutim, daleko više u oči upalo Antonionijevo inzistiranje na izuzetno dugim kadrovima u kojima se, na prvi pogled, ništa značajno ne događa. Najveća novina filma je bila u neobičnoj narativnoj strukturi, odnosno tome da nominalno glavna protagonistica nestaje na pola filma, kao i to da film uopće nema "zaokruženu" završnicu.

*L'avventura* je bila snimana uz velike poteškoće, dijelom izazvane financijskim problemima, dijelom lošim vremenom (pa je Massari na nekoliko dana završila u komi zato što se za potrebe nekoliko scena kupala u ledenom moru) . Premijerno je prikazana na Kanskom festivalu gdje ju je publika izviždala; nedugo potom su u obranu filma javno stali ugledni sineasti Georges Sadoul i Roberto Rossellini, pa je nakon drugog prikazivanja osvojio Specijalnu nagradu žirija. Još prestižnije priznanje je dobio dvije godine kasnije, došavši na listu najboljih filmova svih vremena časopisa *Sight & Sound*.

Antonioni će brzo snimiti još nekoliko filmova slične tematike i stila - *La notte* (Noć), *L'eclisse* i *Il deserto rosso* - koji se ponekad zajednički navode kao poseban ciklus.

## Uloge

* Gabriele Ferzetti ... Sandro
* Monica Vitti ... Claudia
* Lea Massari ... Anna
* Dominique Blanchar ... Giulia
* Renzo Ricci ... Annin otac
* James Addams ... Corrado
* Dorothy de Poliolo ... Gloria Perkins
* Lelio Luttazzi ... Raimondo
* Giovanni Petrucci ... Princ Goffredo
* Esmeralda Ruspoli ... Patrizia
* Jack O'Connell ... Starac na otoku
* Angela Tommasi di Lampedusa ... Princeza
* Prof. Cucco ... Ettore
* Renato Pinciroli ... Zuria, novinar

## Vanjske veze

* *L'avventura* na sajtu IMDb
* *L'avventura* na Filmskom leksikonu LZMK
* *L'avventura* na Rotten Tomatoes-u (`en`)
* Criterion Collection Essay by Geoffrey Nowell-Smith
* Criterion Collection Essay by Gene Youngblood
* „The Dawn of *L’avventura*”. The Criterion Collection.
* Essay by British author and film critic Chris Darke
* Photos from the New York Premiere of *L’avventura*
* Photo Essay on Antonioni’s Environments